उमेरहद नाघेका व्यक्तिलाई ऐनविपरीत नियुक्ति
सरकारले रामराजाप्रसाद सिंह स्वास्थ्य विज्ञान प्रतिष्ठान पूर्वाधार तयारी विकास समितिको अध्यक्षमा ऐनविपरीत उमेरहद नाघेका व्यक्तिलाई नियुक्ति गरेको पाइएको छ । 
राजविराज — सरकारले रामराजाप्रसाद सिंह स्वास्थ्य विज्ञान प्रतिष्ठान पूर्वाधार तयारी विकास समितिको अध्यक्षमा ऐनविपरीत उमेरहद नाघेका व्यक्तिलाई नियुक्ति गरेको पाइएको छ । रामराजाप्रसाद सिंह स्वास्थ्य विज्ञान प्रतिष्ठान पूर्वाधार तयारी विकास समिति(गठन) आदेश २०८० विपरीत प्रा. डा. परसुराम मिश्रलाई अध्यक्षमा नियुक्ति गरेको पाइएको हो ।मन्त्रिपरिषद्को गत माघ २५ गतेको बैठकले महोत्तरीको मनरा सिसवा–१० घर भएका प्रा. डा. मिश्रलाई रामराजाप्रसाद सिंह स्वास्थ्य बिज्ञान प्रतिष्ठान पूर्वाधार तयारी विकास समितिको अध्यक्ष पदमा नियुक्त गर्ने निर्णय गरेको थियो । मन्त्रिपरिषद्को निर्णयपछि स्वास्थ्य तथा जनसंख्या मन्त्रालयले डा. मिश्रलाई गत माघ २८ गते नियुक्ति पत्र दिएको थियो । नियुक्तिपछि डा. मिश्र राजविराज आएर कार्यभार सम्हाल्दै काजमा काठमाडौं गएको र त्यसपछि राजविराज फर्किएका छैनन् । रामराजाप्रसाद सिंह स्वास्थ्य विज्ञान प्रतिष्ठान पूर्वाधार तयारी विकास समिति(गठन) आदेश २०८० विपरीत डा. मिश्रको नियुक्ति भएको हो । सो गठन आदेशमा नेपाली नागरिक,३५ वर्ष उमेर पुगेको,६५ वर्ष उमेर ननाघेको र उच्च नैतिक चरित्र भएको व्यक्ति पूर्वाधार तयारी विकास समितिको अध्यक्षमा नियुक्त गर्ने व्यवस्था छ । मन्त्रिपरिषद्को निर्णयपछि नियुक्ति गरिएका डा. मिश्रको उमेर नागरिकताअनुसार ६७ वर्ष पार गरिसकेको छ । २०३३ साल असोज २७ गते नेपाली नागरिकता लिएका डा. मिश्रको जन्ममिति २०१३ साल असोज ६ गते लेखिएको छ । सो जन्ममिति अनुसार डा. मिश्रको उमेर ६७ वर्ष पार गरिसकेको छ । रामराजाप्रसाद सिंह स्वास्थ्य विज्ञान प्रतिष्ठान पूर्वाधार तयारी विकास समितीको गठन आदेशमा ६५ वर्ष ननाघेको हुनुपर्ने व्यवस्था रहेको छ । स्वास्थ्य तथा जनसंख्या मन्त्रालयको नीति, योजना तथा अनुगमन महाशाखा प्रमुख डा. कृष्ण पौडेलले समिति गठन आदेशविपरीत डा. मिश्रको नियुक्ति भएको स्वीकार गरे । उनले सम्बन्धित सबैलाई यसबारे जानकारी गराइसकिएको पनि बताए । ‘गठन आदेशविपरीतको नियुक्ति वैध हुन सक्दैन, मार्गप्रशस्त गरे राम्रो हुन्छ,’ महाशाखा प्रमुख डा. पौडेलले भने, ‘गठन आदेशअनुसार डा. मिश्रको नियुक्ति नमिलेको मन्त्रालयलाई नोटिस भएको छ । मन्त्रालयले नागरिकता नमिलेको कुरा सम्बन्धित व्यक्तिलाई जानकारी गराइसकेको छ ।’ मन्त्रालयका सचिव डा. रोशन पोखरेलले गठन आदेशविपरीत भएको नियुक्ति खारेज हुने बताए । अध्यक्षमा नियुक्ति पाएका डा. मिश्रले यसबारे आफू कानुनी परामर्शमा रहेको बताए । उनले भने, ‘गैरकानुनी त नहुनुपर्ने । नमिल्ने भए किन नियुक्ति गरियो त ?’प्रतिष्ठानको पूर्वाधार तयारी विकास समितिका तत्कालीन अध्यक्ष डा. रोहित पोखरेल प्रतिनिधिसभाको निर्वाचनमा उम्मेदवार बन्न २०७९ असोज २३ गते राजीनामा दिएपछि अध्यक्ष पद रिक्त थियो । २०७५ साल पुस १६ गतेको मन्त्रिपरिषद्ले राजविराजमा रामराजाप्रसाद सिंह स्वास्थ्य विज्ञान प्रतिष्ठान स्थापना गर्ने निर्णय गरेको थियो । ०७८ जेठ २१ गतेको मन्त्रिपरिषद्को बैठकले राजविराज नगरपालिकाले उपलब्ध गराएको वडा नम्बर १० को ६२ बिघा जग्गा प्रतिष्ठानका नाममा ३० वर्षका लागि लिजमा दिने निर्णय गरेसँगै प्रतिष्ठानको ०७८ असार २२ गते तत्कालीन प्रधानमन्त्री केपी शर्मा ओलीले शिलान्यास गरेका थिए । कूल ११ अर्ब ९८ करोड रुपैयाँको लागतमा निर्माण हुने प्रतिष्ठानको जग्गामा अहिले घेराबेराबाहेक केही हुन सकेको छैन । पदाधिकारी नहुँदा प्रतिष्ठानको जग्गा अतिक्रमण गर्ने क्रम पनि बढेको छ । 